**Ministru kabineta noteikumu projekta "Grozījums Ministru kabineta 2017. gada 20. jūnija noteikumos Nr. 343 "Tiesu administrācijas maksas pakalpojumu cenrādis"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījums Ministru kabineta 2017. gada 20. jūnija noteikumos Nr. 343 "Tiesu administrācijas maksas pakalpojumu cenrādis"" (turpmāk – noteikumu projekts) paredz izņēmuma regulējumu pakalpojuma - rīkojuma par naudas līdzekļu apķīlāšanu vai pārskaitīšanu ievietošana datu izplatīšanas tīklā - apmaksai lietās, kurās piedzinējs atbrīvots no sprieduma izpildes izdevumu samaksas, lai samazinātu izdevumus, kas izpildu lietu ietvaros zvērinātam tiesu izpildītājam netiek atlīdzinātas.Noteikumu projekts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Tieslietu ministrijas iniciatīvas. Noteikumu projekts saistīts ar 2016. gada 23. novembra likumu "Grozījumi Civilprocesa likumā", 2016. gada 23. novembra likumu "Grozījumi Kredītiestāžu likumā" un 2016. gada 23. novembra likumu "Grozījumi Maksājumu pakalpojumu un elektroniskās naudas likumā", kas attiecībā uz piedziņas vēršanu uz parādnieka naudas līdzekļiem nosaka pienākumu zvērinātiem tiesu izpildītājiem rīkojumus par naudas līdzekļu apķīlāšanu un pārskaitīšanu kredītiestādēm un citiem maksājumu pakalpojumu sniedzējiem dot, izmantojot Valsts reģionālās attīstības aģentūras pārziņā esošo Valsts informācijas sistēmu savietotāja koplietošanas daļu "Datu izplatīšanas tīkls". Izvērtējot saistībā ar minētajiem likumiem Ministru kabineta 2017. gada 20. jūnija noteikumu Nr. 343 "Tiesu administrācijas maksas pakalpojumu cenrādis" (turpmāk – Tiesu administrācijas cenrādis) pielikuma 22. punktā noteikto pakalpojumu (būs pieejams sākot ar 2019. gada 1. jūliju), atzīta nepieciešamība atsevišķiem gadījumiem paredzēt no vispārējās kārtības atšķirīgu šā pakalpojuma apmaksas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiesu administrācijas cenrādis nosaka Tiesu administrācijas sniegtos maksas pakalpojumus. Atbilstoši Tiesu administrācijas cenrāža pielikuma 22. punktam Tiesu administrācija zvērinātiem tiesu izpildītājiem nodrošina pakalpojumu - sākotnējo rīkojumu (par naudas līdzekļu apķīlāšanu vai pārskaitīšanu) ievietošana datu izplatīšanas tīklā vai rīkojuma, kas sūtīts līdz elektroniskas datu apmaiņas uzsākšanai, pirmreizēja precizējuma ievietošana datu izplatīšanas tīklā. Par katru šādu datu izplatīšanas tīklā ievietotu rīkojumu zvērinātam tiesu izpildītājam noteikts pienākums veikt maksu Tiesu administrācijai 1,50 *euro* apmērā. Minētais pakalpojums Tiesu administrācijas cenrādī iekļauts saistībā ar 2016. gada 23. novembra likumā "Grozījumi Civilprocesa likumā", 2016. gada 23. novembra likumā "Grozījumi Kredītiestāžu likumā" un 2016. gada 23. novembra likumā "Grozījumi Maksājumu pakalpojumu un elektroniskās naudas likumā" zvērinātiem tiesu izpildītājiem noteikto prasību kredītiestādēm un citiem maksājumu pakalpojumu sniedzējiem, kuri būs informējuši Tiesu administrāciju par elektroniskas datu apmaiņas uzsākšanu, rīkojumus saistībā ar parādnieka naudas līdzekļu apķīlāšanu un pārskaitīšanu uz zvērināta tiesu izpildītāja depozīta kontu dot, izmantojot Valsts reģionālās attīstības aģentūras pārziņā esošo Valsts informācijas sistēmu savietotāja koplietošanas daļu "Datu izplatīšanas tīkls". Minētā maksa tiks piemērota līdz ar naudas līdzekļu elektroniskās apķīlāšanas uzsākšanu un būs iekļaujama spriedumu izpildes izdevumos. Saskaņā ar Civilprocesa likuma 568. panta pirmo daļu sprieduma izpilde notiek uz parādnieka rēķina. Vienlaikus normatīvi noteiktā kārtība iepriekš minētā realizācijas kontekstā paredz, ka izdevumus, kas nepieciešami sprieduma izpildes uzsākšanai, sākotnēji maksā piedzinējs. Turklāt no minētajām tiesību normām izriet, ka zvērināts tiesu izpildītājs ir tiesīgs pieprasīt piedzinējam iemaksāt sprieduma izpildes izdevumus, gan iesniedzot izpildu dokumentu izpildei (izpildes uzsākšanai nepieciešamo izdevumu apmērā), gan izpildes procesa gaitā (papildus nepieciešamos). Ja zvērināts tiesu izpildītājs piedziņas rezultātā no parādnieka atgūst naudas summas, piedzinējam tiek atgrieztas viņa sprieduma izpildes uzsākšanas iemaksas. Likumdevējs atsevišķos gadījumos paredzējis piedzinēju atbrīvot no sprieduma izpildes izdevumu samaksas zvērinātam tiesu izpildītājam (Civilprocesa likuma 567. panta otrā daļa). Pirmkārt, sprieduma izpildes izdevumi šajā daļā nav jāmaksā piedzinējiem gadījumos, kad piedziņa notiek valsts ienākumos. Un, otrkārt, no sprieduma izpildes izdevumu samaksas ir atbrīvoti piedzinēji, kurus likumdevējs ir vēlējies īpaši aizsargāt, prezumējot šo personu sociālo neaizsargātību (piemēram, darba samaksas vai uzturlīdzekļu parāda piedzinēji), atzīstot, ka šādos gadījumos sprieduma izpildes izdevumu nomaksas pienākums pats par sevi var kļūt par šķērsli izpildes procesa uzsākšanai, ja piedzinējam nav pieejami līdzekļi nepieciešamajā apmērā.Šādās izpildu lietās gadījumā, ja piedziņu nav iespējams izdarīt, tai skaitā no zvērināta tiesu izpildītāja neatkarīgu iemeslu dēļ, zvērināts tiesu izpildītājs atgriež izpildu dokumentu piedzinējam, nesaņemot atlīdzību par veiktajām amata darbībām un izpildu darbību nodrošināšanai ieguldīto līdzekļu atmaksu. Šāda veida izpildu lietas veido aptuveni pusi visu izpildu lietu daļu. Šajās izpildu lietās zvērināta tiesu izpildītāja darbs tiek faktiski finansēts no zvērināta tiesu izpildītāja ienākumiem, kas saņemti kā atlīdzība par izpildi citās izpildu lietās vai par citu zvērinātam tiesu izpildītājam noteikto funkciju izpildi. Lai gan saskaņā ar Civilprocesa likuma 567. panta trešo daļu un Ministru kabineta 2014. gada 7. janvāra noteikumiem Nr. 9 "Noteikumi par izpildu darbību veikšanai nepieciešamajiem izdevumiem" gadījumos, kad piedzinējs ir atbrīvots no sprieduma izpildes izdevumu samaksas, zvērinātam tiesu izpildītājam no valsts budžeta līdzekļiem tiek izmaksāta kompensācija ar izpildu darbību veikšanu saistīto izdevumu segšanai, šim mērķim Tieslietu ministrijas budžetā piešķirtā finansējuma nepietiekamā apmēra dēļ kompensācija nenodrošina ar spriedumu izpildi saistīto izdevumu atlīdzināšanu faktiskajā apmērā (izmaksājamās kompensācijas apmērs par vienu izpildu lietu, kurā saskaņā ar likumu piedzinējs atbrīvots no sprieduma izpildes izdevumu segšanas 2019. gada pirmajā ceturksnī ir 0,79 *euro*). Paredzot ikvienā gadījumā obligāti sedzamu maksu par parādniekam piederošu naudas līdzekļu apķīlāšanu un pārskaitīšanu, būtiski tiek palielināts sprieduma izpildes izdevumu apmērs, kura segšana (līdz brīdim, kad izpildu lieta tiek pabeigta ar piedziņu) Civilprocesa likuma 567. panta otrajā daļā uzskaitītajās izpildu lietās gulstas uz zvērinātu tiesu izpildītāju. Ar noteikumu projektu noteikts, ka izpildu lietā, kurā piedzinējs atbrīvots no sprieduma izpildes izdevumu samaksas, maksu par Tiesu administrācijas cenrāža pielikuma 22. punktā minēto pakalpojumu zvērināts tiesu izpildītājs veic pēc pakalpojuma saņemšanas, ja maksa ieturēta vai piedzīta no parādnieka. Tādējādi kā izņēmuma regulējumu no vispārējās kārtības par šo pakalpojumu paredzot pēcapmaksu un samazinot tādu izpildes izdevumu pozīciju, kas zvērinātam tiesu izpildītājam netiek atlīdzināti. Ar pakalpojuma sniegšanu saistītās izmaksas zvērināts tiesu izpildītājs atbilstoši spriedumu izpildes izdevumu segšanas vispārīgajiem noteikumiem ieturēs vai piedzīs no parādnieka.Atbilstoši Civilprocesa likuma pārejas noteikumu 118. punktam, Kredītiestāžu likuma pārejas noteikumu 70. punktam un Maksājumu pakalpojumu un elektroniskās naudas likuma pārejas noteikumu 20. punktam laika periodā no 2017. gada 1. jūlija līdz 2019. gada 30. jūnijam noteikts pārejas periods, proti, kredītiestādēm un citiem maksājumu pakalpojumu sniedzējiem šajā periodā ir tiesības pievienoties sistēmai brīvprātīgi, noslēdzot vienošanos par elektronisko datu apmaiņu ar Izpildu lietu reģistra turētāju. Savukārt ar 2019. gada 1. jūliju piedziņas lietās informācijas apmaiņa saistībā ar rīkojumu izpildi starp zvērinātiem tiesu izpildītājiem un kredītiestādēm un citiem maksājumu pakalpojumu sniedzējiem notiks tikai elektroniski izmantojot Valsts reģionālās attīstības aģentūras pārziņā esošo Valsts informācijas sistēmu savietotāja koplietošanas daļu "Datu izplatīšanas tīkls". Līdz šī noteikumu projekta izstrādes brīdim neviena kredītiestāde vai cits maksājumu pakalpojumu sniedzējs nav izmantojis iespēju uzsākt elektronisku datu apmaiņu. Līdz ar to tikai pēc 2019. gada 1. jūlija būs iespējams iegūt datus par konkrētā pakalpojuma izmantošanas biežumu, tai skaitā izpildu lietās, kurās saskaņā ar likumu piedzinējs atbrīvots no sprieduma izpildes izdevumu samaksas, kā arī prognozēt pakalpojuma pēcapmaksas ieviešanas rezultātā Tiesu administrācijas negūto ienākumu apmēru un attiecīgi izvērtēt to ietekmi uz Tiesu administrācijas spēju pilnvērtīgi uzturēt datu apmaiņas attiecībā uz elektroniski nosūtāmiem rīkojumiem un paziņojumiem par to izpildi funkcionalitāti Izpildu lietu reģistrā. |
| 3. | Projekta izstrādē iesaistītās institūcijas un publiskas personas kapitālsabiedrības | Latvijas Zvērinātu tiesu izpildītāju padome. |
| 4. | Cita informācija | Nav.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz zvērinātiem tiesu izpildītājiem. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits – 101.Tāpat noteikumu projekts attiecas uz Tiesu administrāciju. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar.  |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ar Latvijas Zvērinātu tiesu izpildītāju padomi tika saskaņots noteikumu projekta izstrādes laikā.Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka noteikumu projekts attiecas vienīgi uz zvērinātiem tiesu izpildītājiem, ar kuru pārstāvības institūciju tas saskaņots izstrādes laikā, un Tiesu administrāciju, sabiedrības līdzdalība noteikumu projekta izstrādē nav nepieciešama.Pēc noteikumu projekta pieņemšanas Ministru kabinetā, tas tiks publicēts oficiālajā izdevumā "Latvijas Vēstnesis". |
| 2. | Sabiedrības līdzdalība projekta izstrādē | Noteikumu projekts izstrādāts, konsultējoties ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija.  |
| 3. | Sabiedrības līdzdalības rezultāti | Sabiedrības līdzdalību noteikumu projekta izstrādē nebija nepieciešams nodrošināt. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi atbilstoši ārējos normatīvajos aktos nostiprinātajai kompetencei nodrošinās zvērināti tiesu izpildītāji un Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs J. Bordāns

Timpare 67036829

evija.timpare@tm.gov.lv